RESOLUCIÓN do 5 de abril de 2004 pola que se convocan unhas xornadas sobre aspectos da nova lei concursal.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 13/04/2004

Dentro do Plan de actividades da Escola Galega de Administración Pública para o 2004 e de acordo coas funcións atribuídas pola Lei 4/1987, do 27 de maio, de creación da escola, e pola Lei 10/1989, do 10 de xullo, de modificación da anterior, convócanse unhas xornadas sobre aspectos da nova lei concursal, conforme as seguintes bases:
1. Obxectivos.
Ao estar moi próxima a entrada en vigor da nova Lei 22/2003, do 9 de xullo, concursal, que terá lugar o vindieiro 1 de setembro deste ano, parece conveniente analizarmos algúns dos aspectos máis relevantes da nova lei. Desde a súa publicación en xullo do pasado ano, transcorre o tempo suficiente para que a doutrina puidese estudiar e detectar algúns dos problemas que presenta esta lei. Estas xornadas tratan de suscitar tales problemas e de sometelos a debate cos interesados, así como destacar as liñas esenciais do novo dereito concursal.
2. Contido.
Trataranse estes temas:
-Os principios inspiradores da lei concursal.
-Reflexións sobre o principio de unidade na nova lei concursal.
-O concurso da herdanza.
-Os créditos no concurso.
-O proceso de declaración de concurso.
-A Administración concursal.
-O incidente concursal.
-Os xuíces do mercantil: xurisdición e competencia en materia concursal.
3. Destinatarios.
Persoal ao servizo da Xunta de Galicia e da Administración local galega, xuíces, maxistrados, avogados e interesados en xeral.
4. Desenvolvemento.
-Horario: mañá e tarde.
-Lugar e datas: as xornadas convocadas desenvolveranse no salón de actos do edificio administrativo da Xunta de Galicia na Coruña (praza de Pontevedra, s/n, da citada cidade), os días 28 e 29 de abril de 2004.
5. Inscrición.
-Prazo: remata o luns, día 26 de abril de 2004.
-Tramitación de solicitudes: as solicitudes irán dirixidas ao director da Escola Galega de Administración Pública, Polígono das Fontiñas, rúa de Madrid, 2-4, 15707 Santiago de Compostela, segundo o modelo que figura como anexo a esta convocatoria, e presentaranse no rexistro xeral da EGAP ou por calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común. Admitiranse tamén inscricións por telefax: 981 54 63 30.
-Número de prazas: limitado á capacidade do local.
-Inscrición fóra de prazo: só se admitirán, de quedaren prazas baleiras, coa condición de que se cumpran os requisitos xerais antes indicados.
Os peticionarios poderán obter confirmación da súa posible admisión, chamando por teléfono, o día 27 de abril, de 8.30 a 14.30 horas, aos seguintes números: 981 54 62 39/44 ou 981 54 60 40.
6. Modificacións.
A EGAP reserva para si a facultade de interpretar e de resolver as incidencias que puidesen xurdir no desenvolvemento das xornadas, así como o de cancelalas, se o escaso número de solicitudes non xustificase a súa realización.
7. Certificación de asistencia.
Entregaráselles, ao remate destas xornadas, a aquelas persoas inscritas que concorresen asiduamente a elas, cando a súa asistencia sexa igual ou superior ao 85% das horas lectivas programadas, e expresarase, neste documento, a natureza da actividade e as datas da súa realización.
Santiago de Compostela, 5 de abril de 2004.
Domingo Bello Janeiro
Director da Escola Galega
de Administración Pública